Imtella' Awwissu 27, 2021 Rapport: Daphne Cassar Ommijiet żgħażagħ u nisa tqal li jkunu f'sitwazzjonijiet vulnerabbli se jingħataw akkomodazzjoni għal sena biex jegħlbu l-isfidi li jkunu għaddew minnhom minħabba relazzjoni abbużiva jew ċirkustanzi diffiċli oħra. Din l-għajnuna se tkompli tingħata bis-saħħa tal-programm Y-Assist, immexxi mill-Malta Trust Foundation, li se jirċievi mal-€125,000minn fondi Ewropej u fondi pubbliċi bil-għan li jibqa' jingħata dan is-servizz lill-ommijiet vulnerabbli. Y-Assist huwa programm li se jassisti lil nisa tqal u ommijiet żgħażagħ li jkunu f'sitwazzjoni vulnerabbli. Il-programm tnieda mill-Malta Trust Foundation fl-2017 biex joffri kenn lill-ommijiet li jkunu qed jiffaċċjaw abbużi fi djarhom u jinsabu f' sitwazzjonijiet li qed jipperikolawlhom ħajjithom. Iċ-Chairperson tal-Fondazzjoni, il-President Emeritu Marie Louise Coleiro Preca qalet li Malta mhix eċċezzjoni għall-pjaga tal-vjolenza domestika, u qalet li f'xi waqtiet l-għajununa li tingħata f'waqtha tagħmel differenza bejn ħajja u mewt. "Ommijiet li għandhom bżonn ikunu mħarrġa u empowered b'ħiliet, b'ħiliet ta' positive prenting, anki forsi l-idea li they transition fl-edukazzjoni tagħhom, li jkomplu bl-edukazzjoni tagħhom u anki fl-impjieg, ħalli anki jkun jista' jkollhom għixien dinjituż." Is-Segretarju Parlamentari fl-uffiċċju tal-Prim Ministru responsabbli mill-fondi Ewropej, Stefan Zrinzo Azzopardi saħaq fuq l-importanza ta' programmi li jindirizzaw il-ħtiġijiet ta' ommijiet żgħażagħ u uliedhom. Qal li apparti mill-akomodazzjoni, dawn l-ommijiet għandhom jingħataw taħriġ li jgħinhom jiżviluppaw l-abbiltajiet tagħhom biex ikunu jistgħu ikunu indipendenti miċ-ċirkustanzi li jkunu spiċċaw fihom. B'hekk qal iservu ta' mudell għall-uliedhom biex ikunu jistgħu jingħataw trobbija sana mingħajr ma ssirilhom ħsara fiżika u psikoloġika. "Dan huwa proġett li se jkun qed jagħti aktar ħiliet li se jkun qed jilħaq parti mill-miri tal-European Social Fund". Y-Assist se jingħata finanzjat ta' €100,000 mill-fond strutturali u ta' investiment tal-Unjoni Ewropa u €25,000 minn fondi pubbliċi. Dan il-programm qed jikkollabora wkoll mal-Life Charity UK, għaqda li toffri għajnuna speċjalizzata f'servizzi psikosoċjali għal ommijiet u nisa tqal li qed jiffaċċjaw ċirkustanzi diffiċli.